Ellen Trane Nørby (V), 2012-10-04:
Nu har Præsidiet jo vedtaget sådan nogle fantastiske regler, så dem skal vi da afprøve.
Jeg vil faktisk sige, at da jeg stod her i morges, håbede jeg på, at det her ville blive dagen, hvor regeringen endelig ville give danskerne svar på to helt centrale spørgsmål, nemlig hvordan den vil skabe flere arbejdspladser, og hvordan den vil vende en negativ vækst til en fremgang i dansk økonomi.
Før debatten startede i morges, håbede jeg også, at debatten i dag ville vise, at regeringen faktisk har viljen til at samarbejde om at løse de problemer, vi har i vores samfund.
Men jeg tror, at alle de ledige danskere og de arbejdsgivere, der tæller på knapper for, om de skal fortsætte arbejdspladserne i Danmark, blev skuffede, for regeringen har jo reelt opgivet at tage ansvar og fremlægge konkrete politiske forslag.
Regeringens tale bliver ikke fulgt af handling.
Jeg sagde i min første tale, at regeringen er en kronikregering, som har travlt med at fylde avisernes spalter med tom luft, men jeg tog fejl.
Regeringen er en kritikregering.
Da S og SF's ordførere stod her på talerstolen, var det sådan lidt som at høre TV-2 -klassikeren »Det er samfundets skyld«.
Det eneste, der var ændret, var, at det hele var VK-regeringens skyld.
Der er med sikkerhed seks milliarder gode skatte- og afgiftsgrunde til, at regeringspartierne er flove over deres politik.
Men det ændrer ikke ved, at beskæftigelsen er faldet med 10.000 personer, siden statsministeren kom til, at grænsehandelen er steget, og at hver tredje danske virksomhed frygter, at de skal fyre i den kommende tid.
Lytter man til regeringsordførerne, har det tilsyneladende været enormt svært at overtage et land, der som et af de få lande i verden, har den højeste økonomiske status, AAA-status, fordi den tidligere regering vendte gæld til udlandet til et nettotilgodehavende i Danmark og førte en politik, som betød, at færrest muligt blev ledige, da den økonomiske krise skyllede ind over Danmark.
I dag har regeringspartierne igen og igen givet VK-regeringen skylden for de arbejdspladser, Danmark mistede under krisens første år.
Men måske burde regeringspartierne stoppe op og tænke på, hvilke lande der ikke mistede arbejdspladser i finanskrisens første år.
Modsat mange europæiske lande lykkedes det at stabilisere antallet af ledige i Danmark allerede i 2010.
Det skete, fordi den daværende statsminister, hr. Lars Løkke Rasmussen, med det samme tog ansvar, med det samme gik ind og tog en række initiativer: udbetalte SP-bidrag, fremrykkede offentlige investeringer, lavede energirenoveringsordninger og gennemførte reformer, som sendte over 100.000 flere på arbejdsmarkedet.
Det skete, mens Socialdemokraterne og Socialistisk Folkeparti modarbejdede reformerne og krydsede armene.
Mens de stod uden for lokalerne, tog Venstre ansvar.
Det samme kan man næppe sige om regeringen.
Den kalder sig en reformregering, men den har sat reformerne på pause.
Den siger, at den er bekymret for arbejdsløsheden, men der mangler klare svar på, hvordan vi skaber job til de tusindvis af ledige danskere.
Det eneste, regeringen reelt set er god til, er at komme med nye forslag til, hvordan danske virksomheder kan beskattes hårdere.
Modsat regeringen står vi i Venstre klar med svar på, hvordan man løser de udfordringer, samfundet står over for.
Reformtempoet skal holdes, det skal ikke sættes på standby.
Boligjobordningen skal bevares, den skal ikke fjernes.
Afgifterne skal reduceres, ikke øges.
Bureaukratiet skal fjernes, ikke forøges.
Og forskningsinvesteringerne skal stige, ikke falde.
Det er blot en brøkdel af de forslag, som vi i Venstre har fremsat i vores finanslovudspil.
Og alle forslagene trækker Danmark i en retning af vækst og fremgang.
Så har man også diskuteret løn rigtig meget her i dag, og der kan jeg sige, at den danske løn bliver aftalt mellem arbejdsmarkedets parter.
Men i Venstre tør vi godt tale om samfundets udfordringer, både de udfordringer, vi som lovgivere kan ændre på, og dem, som vi trygt kan overlade til arbejdsmarkedets parter.
Jeg vil gerne derfor igen understrege, at vi i Venstre ikke ønsker at sænke lønningerne i Danmark.
Samme garanti hørte jeg hverken fra Socialdemokraterne, Socialistisk Folkeparti eller Det Radikale Venstre.
Vi møder gerne op til finanslovforhandlingerne.
Vi har masser af forslag med under armen til at skabe bedre konkurrenceevne og sikre flere arbejdspladser i Danmark.
Og jeg håber, at regeringen også vil være med til at finde brede løsninger på Danmarks problemer, for jeg tror ærlig talt, at befolkningen er mere interesseret i, at problemerne bliver løst, end i at høre politikersnak og kritik.
Venstre er klar med løsninger.
Er regeringen?
Venstre er klar til at tage ansvar.